Sólveig Anna skoraði á Ölgerðina í bréfi til forstjóra . Vísir / Vilhelm Stéttarfélagið Efling hefur sent Andra Þór Guðmundssyni , forstjóra Ölgerðarinnar , áskorun í kjölfar umfjöllunar um málefni starfsmanna í vikunni . Vísir greindi frá að starfsmönnum Ölgerðarinnar sem voru meðlimir í VR hafi verið boðaðir á fund forsvarsmanna . Var starfsmönnum þar boðnir þrír kostir , ganga úr VR og í Eflingu , halda sér í VR en vinna samkvæmt Eflingu eða vera sagt upp frá og með síðustu mánaðamótum með þriggja mánaða uppsagnarfresti . Í bréfi sínu til forstjóra Ölgerðarinnar segir Sólveig Anna Jónsdóttir , formaður Eflingar , að þó núgildandi kjarasamningur Eflingar og SA skapi Ölgerðinni ekki skyldu um að stytta vinnuvikuna um níu mínútur líkt og í samningi VR sé ekkert því til fyrirstöðu að fyrirtæki veiti þeim sem starfi undir öðrum samningum sömu styttingu . Einnig sé í kjarasamningi Eflingar og SA að finna sérstakar heimildir til þess að framkvæma slíka styttingu . „ Með hliðsjón af ofangreindu skora ég f.h . Eflingar – stéttarfélags á þig að veita starfsmönnum sem starfa samkvæmt kjarasamningi Eflingar sams konar styttingu og þeim sem starfa samkvæmt samningi VR , “ segir í bréfi Sólveigar Önnu til Andra Þórs dagsettu í dag , 6. desember 2019 . Þá segir einnig í bréfinu að fyrir hönd Eflingar fagni formaðurinn leiðréttingu félagsaðildar starfsmanna þar sem sumir starfsmannanna hafi unnið störf sem falla heldur undir samningsvið Eflingar en VR . Andri Þór Guðmundsson er forstjóri Ölgerðarinnar . „ Samkvæmt heimildum mínum hefur Ölgerðin um árabil lagt blessun sína yfir félagsaðild umræddra starfsmanna að VR í skriflegum ráðningarsamningum og greitt stéttarfélagsgjöld af þeim til VR , “ segir í bréfinu . Með þessu hafi Ölgerðin , að dómi Sólveigar Önnu , gefið starfsmönnunum fyrirheit um að þeir fái notið kjara samninga VR , séu þeir samningar betri en samningar Eflingar í einhverjum atriðum . „ Tómlæti Ölgerðarinnar gagnvart leiðréttingu félagsaðildar skapar að mínum dómi gild réttlætisrök fyrir því að fyrirtækið veiti umræddum starfsmönnum kjarabætur sem haldast í hendur við þá stéttarfélagsaðild sem fyrirtækið hefur samþykkt árum saman athugasemdalaust , “ segir í bréfinu . Fyrr í vikunni sagði Stefán Sveinbjörnsson , framkvæmdastjóri VR , í kvöldfréttum Stöðvar 2 að Ölgerðin væri eina fyrirtækið þar sem reynt hafi að færa fólk úr einu stéttarfélagi í annað til þess að sleppa undan styttingu vinnuvikunnar . Í yfirlýsingu Ölgerðarinnar sagði þó að fyrirtækið hefði skriflega staðfestingu frá VR um að starfsmennirnir njóti betri kjara hvað vinnutíma og laun varði en Lífskjarasamningurinn kveði á um . Enn fremur segir í yfirlýsingunni síðustu daga hafi verið unnið að samræmingu innan deilda meðal starfsmanna lagers og bílstjóra . Tilgangurinn hafi verið að freista þess að allir starfsmenn hverrar deildar fyrir sig tækju kjör og réttindi eins stéttarfélags . Mikilvægt sé að ef breytingar verði á samningum gangi það sama yfir alla .